
Е П С К А    П О E З И J А

ПЕСМЕ НЕИСТОРИJСКЕ


СВЕЦИ БЛАГО ДИJЕЛЕ

Мили Боже, чуда великога!

Или грми, ил’ се земља тресе?

Ил’ удара море у брегове?

-- Нити грми, нит’ се земља тресе,

Нит’ удара море у брегове,

Већ дијеле благо светитељи:

Свети Петар и свети Никола,

Свети Јован и свети Илија,

И са њима свети Пантелија. 

Њим’ долази Блажена Марија,

Рони сузе низ бијело лице.

Њу ми пита Громовник Илија:

“Сестро наша, Блажена Марија,

Каква ти је голема невоља

Те ти рониш сузе од образа?”

Ал’ говори Блажена Марија:

«А мој брате, Громовник Илија, 

Како нећу сузе прољевати, 

Кад ја идем из земље Инђије,

Из Инђије из земље проклете!

У Инђији тешко безакоње:

Не поштују млађи старијега,

Не слушају ђеца родитеља;

Родитељи пород погазили,

(Црн им био образ на дивану,

Пред самијем Богом истинијем!)

Кум свог кума на судове ћера,

И доведе лажљиве свједоке



И без вјере и без чисте душе,



И оглоби кума вјенчанога,



Вјенчанога или крштенога;



А брат брата на мејдан зазива;



А брат сестру сестром не дозива».



Њој говори Громовник Илија:



«Сејо наша, Блажена Марија,


Утри сузе од бијела лица!



Док ми овђе благо подјелимо,



Отић' ћемо Богу на диване,



Молићемо Бога истинога



Нек нам даде кључе од небеса,



Да затворим' седмера небеса,



Да ударим' печат на облаке



Да не падне дажда из облака,



Плаха дажда, нити роса тиха,



Нити ноћу сјајна мjесечина,



Да не падне за три годинице;



Да не роди вино ни шеница,



Ни за цркву часна летурђија».



Кад то чула Блажена Марија,



Утр’ сузе од бијела лица.



Када свеци благо под’јелише:



Петар узе винце и шеницу



И кључеве од небеског царства,



А Илија муње и громове,



Пантелија велике врућине,



Свети Јован кумство и братимство



И крстове од часнога древа,



А Никола воде и бродове.



Па одоше Богу на диване,



Молише се три бијела дана



И три тавне ноћи без престанка;



Молише се,  и   умолише се:



Бог им даде од небеса кључе,



Затворише седмера небеса,



Ударише печат на облаке.



Те не паде дажда из облака,



Плаха дажда, нити роса тиха,



Нит' обасја сјајна мјесечина,



И не роди вино ни шеница,



Ни за цркву часна летурђија,



Пуно време за три годинице;



Црна земља испуца од суше,



У њу живи пропадоше људи;



А Бог пусти тешку бољезању,



Бољезању страшну срдобољу,



Те помори и старо и младо,



И растави и мило и драго.



Што остало то се покајало,



Господина Бога вјеровало.



И осташе Божји благослови:



Да не падне леда ни снијега



До једанпут у години дана.



Како онда, тако и данске,



Боже мили, на свем теби хвала!



Што је било, више да не буде!




БOГ НИКОМ ДУЖАН НЕ ОСТАJЕ

Два су бора напоредо расла,

Међу њима танковрха јела;

То не била два бора зелена,

Ни ме1' њима танковрха јела,

Већ то била два брата рођена:

Једно Павле, а друго Радуле,

Међу њима сестрица Јелица.

Браћа сеју врло миловала,
Сваку су јој милост доносила,

Најпослије ноже оковане,

Оковане сребром, позлаћене.

Кад то вид’ла млада Павловица,

Завидила својој заовици,

Па дозива љубу Радулову:

«Јетрвице, по Богу сестрице,

Не знаш кака биља од омразе,

Да омразим брата и сестрицу?»

Ал' говори љуба Радулова:

«Ој Бога ми, моја јетрвице,

Ја не знадем биља од омразе,

А и да знам, не бих ти казала:

И мене су браћа миловала,

И милост ми сваку доносила».  



Кад то зачу млада Павловица,



Она оде коњма на ливаду,


Те убоде вранца на ливади,



Па говори своме господару:



«На зло, Павле, сеју миловао,



На горе јој милост доносио:



Убола ти вранца на ливади!»



Павле пита сестрицу Јелицу:



«Зашто, сејо, да од Бога нађеш!»



Сестрица се брату кунијаше:



«Нисам, брате, живота ми мога!

Живота ми и мога и твога!».

То је братац сеји вјеровао. 
Кад то виђе млада Павловица,

Она оде ноћу у градину,

Те заклала сивога сокола,

Па говори своме господару:

«На зло, Павле, сеју миловао,

На горе јој милост доносио:

Заклала ти сивога сокола!»

Павле пита сестрицу Јелицу:



«Зашто, сејо, да од Бога нађеш!»



Сестрица се брату кунијаше:



«Нисам, брате, живота ми мога!

Живота ми и мога и твога!».

И то  братац сеји вјеровао. 
Кад то виђе млада Павловица,



Она оде вече по вечери,



Те украде ноже заовине,



Њима закла чедо у колевци.



Кад ујутру јутро освануло, 



Она трчи своме господару



Кукајући и лице грдећи:

«На зло, Павле, сеју миловао,

На горе јој милост доносио:

Заклала ти чедо у колевци!

Ако ли се мене не верујеш,

Извади јој ноже од појаса!»

Скочи Павле, канда се помами,

Па он трчи на горње чардаке,

Ал' још сестра у душеку спава;

Под главом јој злаћени ножеви.

Павле узе злачене ножеве,

Па их вади из сребрених кора,

Али ножи у крви огрезли!

Кад то виђе Павле господару,

Трже сестру за бијелу руку:

«Сејо моја да те Бог убије!

Буд' ми закла коња на ливади

И сокола у зеленој башчи,

Зашт’ ми закла чедо у колевци!»  



Сестрица се брату кунијаше:



«Нисам, брате, живота ми мога!

Живота ми и мога и твога!

Ако ли ми не вјеруjеш клетви,

Изведи ме у поље широко,

Па ме  свежи коњма за репове,

Растргни ме на четири стране!»

Ал’ то братац сеји не вјерова,

Већ је узе за бијелу руку,

Изведе је у поље широко,

Привеза је коњма за репове

Па их одби низ поље широко:

Ђе је од ње капља крви пала,

Онђе расте смиље и босиље;

Ђе је она сама собом пала,

Онђе се је црква саградила.

Мало време затим постојало,

Разбоље се млада Павловица,

Боловала девет годин дана,

Кроз кости јој трава проницала, 

У трави се љуте змије легу,

Очи пију, у траву се крију.

Љуто тужи млада Павловица,

Па говори своме господару:

«Ој чујеш ли, Павле господару,

Води мене заовиној цркви,

Не би ли ме црква опростила!»

Кад то чуо Павле господару,

Поведе је заовиној цркви. 

Кад су били близу б'јеле цркве,

Ал' из цркве нешто проговара:

«Не ид' амо, млада Павловице, 

Црква тебе опростити неће!»

Кад то зачу млада Павловица,

Она моли свога господара:

«Ој Бога ти, Павле господару,

Не води ме двору бијеломе,

Већ ме свежи коњма за репове,

Па ме одби низ поље широко,

Нек ме живу коњи растргају!»

То је Павле љубу послушао:

Привеза је коњма за репове,

Па је одби низ поље широко:

Ђе је од ње капља крви пала,

Онђе расте трње и коприве;

Ђе је она сама собом пала,

Језеро се онђе провалило,

По језеру вранац коњиц плива,

А за њиме злаћена колевка,

На колевци соко тица сива,

У колевци оно мушко чедо.

Под грлом му рука материна,

А у руци теткини ножеви.

НЕМАЊИЋИ И МРЊАВЧЕВИЋИ

СВЕТИ САВО

Збор зборила господа хришћанска 
Код бијеле цркве Грачанице:

,,Боже мили, чуда великога! 
Куд се ђеде цар-Немање благо, 
Седам кула гроша и дуката?" 
Ту се деси Немањићу Саво, 
Па говори господи хришћанској:

,,0ј Бога вам, господо хришћанска! 
Не говор'те о мом родитељу. 
Не говор'те, не гријеш'те душе:

Није бабо расковао благо 
На наџаке, ни на буздоване, 
Ни на сабље, ни на бојна копља, 
Ни добријем коњма на рахтове;

Већ је бабо потрошио благо 
На три славна српска манастира:

— Једну бабо саградио цркву:

Б'јел Вилиндар насред Горе Свете, 
Красну славну себе задужбину, 
Вјечну кућу на ономе св'јету, 
Да се њему поје летурђија 
Оног св'јета као и овога;

— Другу бабо саградио цркву:

Студеницу на Влаху Староме, 
Красну славну мајци задужбину, 
Својој мајци царици Јелени, 
Вјечну кућу на ономе св'јету, 
Да с' њојзи поје летурђија 
Оног св'јета као и овога;
--  Трећу бабо саградио цркву:

Миљешевку на Херцеговини. 

Красну славну Сави задужбину, 

Вјечну кућу на ономе св'јету, 

Да с' и њему поје летурђија 

Оног св'јета као и овога. 

Осталога што претече блага, 

Остало је благо похарчио 

Зидајући по калу калдрме 

И градећи по водам' ћуприје, 

Дијелећи кљасту и слијепу;

Док је души мјесто ухватио, 

Седам кула блага похарчио:

Ето бабо куд похарчи благо!"

У глас викну господа хришћанска:

,,Просто да си, Немањићу Саво! 

Проста душа твојих родитеља! 

Проста душа, а честито т'јело! 

Што носили, свијетло вам било! 

Што родили, све вам свето било!'' 

И што рече господа хришћанска 

На састанку код бијеле цркве, 

Штогођ рекли, код Бога се стекло!

ЖЕНИДБА ДУШАНОВА

Кад се жени српски цар Стјепане, 

Надалеко запроси ђевојку, 

У Леђану граду латинскоме, 

У латинског краља Михаила, 

По имену Роксанду ђевојку;

Цар је проси, и краљ му је даје. 

Цар испроси по књигам' ђевојку, 

Пак дозива Тодора везира:
„Слуго моја, Тодоре везире, 

Да ми идеш бијелу Леђану, 

Моме тасту краљу Михаилу, 

Да ми с њиме свадбу уговориш:

Када ћемо поћи по ђевојку, 

Колико ли повести сватова;

Да ми видиш Роксанду ђевојку, 

Може л' бити за цара царица, 

Може л' бити свој земљи госпођа;

Да је видиш, и да прстенујеш". 

Вели њему Тодоре везире:

„Хоћу, царе, доаги господине". 

Пак с' опреми, оде у Латине.

 Када дође бијелу Леђану, 

Лијепо га краљу дочекао;

Вино пише неђељицу дана;

Тада рече Тодоре везире:

„Пријатељу, Михаило краљу, 

Није мене царе оправио 

Да ја пијем по Леђану вино, 

Већ да с тобом свадбу уговорим:

Кад ће царе доћи по ђевојку, 

У које ли доба од године, 

Колико л' ће повести сватова;

И да видим Роксанду ђевојку, 

Да је видим, и да прстенујем".

Тада рече Михаило краљу:

„Пријатељу, Тодоре везире, 

Што ме царе за сватове пита, 

— Нека купи колико му драго;

По ђевојку, када њему драго;

Него ћеш ми цара поздравити 

Нек не води своја два сестрића, 

Два сестрића, два Војиновића, 

Вукашина и с њим Петрашина:

У пићу су тешке пијанице, 

А у кавзи љуте кавгаџије;

Опиће се, заметнуће кавгу, 

Пак је тешко џевап дати кавзи 

У нашему бијелу Леђану. 

А ђевојку сада ћеш виђети, 

И прстен јој дати по закону".

А када је тавна ноћца дошла, 

Не доносе воштане свијеће, 

Већ по мраку изводе ђевојку;

Кад то виђе Тодоре везире, 

Он извади од злата прстене 

Са бисером и драгим камењем:

Разасја се соба од камења;

Таква му се учини ђевојка 

Да је љепша од бијеле виле. 

Прстенова Роксанду ђевојку 

И даде јој хиљаду дуката, 

И ђевојку браћа одведоше.

Кад ујутро јутро освануло, 

Опреми се Тодоре везире, 

Пак отиде бијелу Призрену. 

Када дође бијелу Призрену, 

Пита њега српски цар Стјепане:

„Слуго моја, Тодоре везире, 

Виђе ли ми Роксанду ђевојку? 

Виђе ли је, и прстенова ли? 

Што говори краљу Михаило?" 

Тодор њему све по реду каже:

„Виђех, царе, и прстеновах је;

Да каква је Роксанда ђевојка, 

Онакове у Србина нема! 

Добро збори краљу Михаило:

По ђевојку, када теби драго, 

Свата купи колико ти драго;

Само те је краљу поздравио

Да не водиш два сестрића твоја.

Два сестрића, два Војиновића:

У пићу су тешке пијанице,

 А у кавзи љуте кавгаџије:

Опиће се, заметнуће кавгу, 

Пак је тешко џевап дати кавзи 

У Леђану граду латинскоме."

Кад то зачу српски цар Стјепане, 

Удари се руком по кољену:

„Јао мене до Бога милога! 

Дотле ли се зулум огласио 

Од сестрића, од Војиновића! 

А тако ми моје вјере тврде, 

Докле мене то весеље прође, 

Обојицу хоћу објесити 

О вратима града Вучитрна, 

По свијету да ме не срамоте!"

Стаде царе купити сватове, 

Скупи свата дванаест хиљада, 

Пак подиже низ Косово равно.

Кад су били испод Вучитрна, 

Гледала их два Војиновића, 

Међу собом млади говорили:

„Што л' се ујак на нас расрдио, 

Те нас не шће звати у сватове? 

Нетко нас је њему опаднуо, — 

С њега живо месо отпадало! 

Цар отиде у земљу латинску, 

А јунака са собом не има 

Ниједнога од рода својега 

Који би му био у невољи, 

Ако би му било за невољу;

Латини су старе варалице, 

Ујака ће нашег погубити, 

А незвани ићи не смијемо."

Вели њима остарјела мајка:

„Ђецо моја, два Војивовића,

Ви имате брата у планини, 

Код оваца Милош-чобанина, 

Најмлађи је, а најбољи јунак, 

А за њега царе и не знаде;

Пошљите му лист књиге бијеле 

Нека дође граду Вучитрну;

Не пиш'те му што је и како је, 

Већ пишите: „Мајка је на смрти, 

Пак те зове да те благосови, 

Да на тебе клетва не остане;

Него брже ходи б'јелу двору, 

Не би л’ живу застануо мајку!" 
То су браћа мајку послушала, 
Брже пишу књигу на кољену, 
Те је шаљу у Шару планину, 
Своме брату Милош-чобанину, 
„Ој, Милошу, наш рођени брате, 

Брже да си граду Вучитрну, 

Стара нам је мајка на умору, 

Пак те зове да те благосови, 

Да на тебе клетва не остане!" 

Када Милош ситну књигу прими, 

Књигу гледа, а сузе прољева. 

Пита њега тридесет чобана:

„О Милошу, наша поглавице, 

И досад су књиге долазиле, 

Ал' се нису са сузам' училе;

Откуд књига, ако Бога знадеш?" 

Скочи Милош на ноге лагане, 

Па говори својим чобанима:

„Ој чобани, моја браћо драга, 

Ова књига јест од двора мога:

Стара ми је на умору мајка, 

Пак ме зове да ме благосови, 

Да на мене клетва не остане;

Ви чувајте по планини овце 

Док ја одем и натраг се вратим". 

Оде Милош граду Вучитрну.

Кад је био близу б'јела двора, 

Два су брата пред њег' ишетала, 

А за њима остарјела мајка. 

Вели њима Милош чобанине:

„Зашто, браћо, ако Бога знате, 

Без невоље јер градит' невољу?"

Вели њему до два мила брата:

„Ходи, брате, има и невоље". 

У б'јела се лица ижљубише, 

Милош мајку у бијелу руку. 

Стадоше му редом казивати 

Како царе оде по ђевојку 

Надалеко у земљу латинску, 

А не зове својијех сестрића:

„Већ, Милошу, наш рођени брате, 

Хоћеш, брате, незван за ујаком 

У сватове поћи назорице? 

Ако њему буде до невоље, 

Да се њему у невољи нађеш;

Ако ли му не буде невоље, 

Можеш доћи, да се не казујеш". 

То је Милош једва дочекао:

„Хоћу, богме, моја браћо драга, 

Кад ујаку нећу, да коме ћу?"

Тад га браћа опремат' стадоше:

Оде Петар опремат' кулаша, 

А Вукашин опрема Милоша:

На њег' меће танану кошуљу, 

До појаса од чистога злата, 

Од појаса од бијеле свиле;

По кошуљи три танке ђечерме, 

Пак доламу са тридест путаца, 

По долами токе саковане, 

Златне токе од четири оке;

А на ноге ковче и чакшире;

А сврх свега бугар-кабаницу,

И на главу бугарску шубару:

Начини се црни Бугарине, 

Ни браћа га познати не могу, 

Дадоше му копље убојито 

И мач зелен старога Војина;

Петрашин му изведе кулаша 

Међедином свега опшивена, 

Да кулаша царе не познаде.

Л'јепо су га браћа сјетовала:

„Кад, Милошу, достигнеш сватове, 

Питаће те тко си и откуд си:

Ти се кажи земље Каравлашке:

· „Служио сам бега Радул-бега, 

Не шће мене службу да исплати, 

Пак ја пођох у свијет бијели 

Да ђегођи боље службе тражим;

Пак сам чуо за свате цареве 

И прист'о сам незван за сватови 

Рад' комада хљеба бијелога 

И рад' чаше црвенога вина". 

Чувај добро дизген од кулаша, 

Јер се кулаш јесте научио 

Путовати с коњма царевијем".

Тада Милош окрену кулаша, 

Пак за царем оде у сватове, 

На Загорју сустиже сватове. 

Питају га кићени сватови:

„Откуд идеш, млађано Бугарче?" 

Милош им се из далека каже, 

К'о што су га браћа научила. 

Лијепо га свати дочекаше:

„Добро дош'о, млађано Бугарче! 

Нек је један више у дружини!"

Кад су били путем путујући 

(Злу науку Милош научио 

Код оваца у Шари планини,

Поспавати свагда око подне);

Он задрема на коњу кулашу;

Како дизген ослаби кулашу, 

Диже главу, оде кроз сватове, 

Обаљује коње и јунаке, 

Докле дође коњма царевијем. 

Како дође, с њима у ред стаде. 

Лале шћаху бити Бугарина, 

Ал' не даде српски цар Стјепане:

„Не удрите млађано Бугарче! 

Бугарче се спават' научило 

По планини овце чувајући;

Не удрите, већ га пробудите". 

Буде њега лале и војводе:

„Устан', море, млађано Бугарче! 

Бог ти стару не убио мајку, 

Која те је таквога родила 

И у свате цару опремила!"

Кад се прену Милош Војиновић, 

Те сагледа цару очи чарне, 

Кулаш иде с коњма царевијем;

Он покупи дизгене кулашу, 

Па ишћера њега из сватова:

Удара га оштром бакрачлијом, 

По три копља у пријеко скаче, 

По четири небу у висине, 

У напредак ни броја се не зна;

Из уста му живи огањ сипа, 

А из носа модар пламен суче. 

Стаде свата дванаест хиљада, 

Те гледају коња у Бугара, 

Коња гледе, а сами се чуде:

„Боже мили, чуда великога! 

Добра коња, а лоша јунака! 

Још таквога ни виђели нисмо;

Један бјеше у зета царева, 

И сада је у Војиновића".

Гледале га још три шићаруије:

Једно јесте Ђаковица Вуче, 

А друго је Нестопољче Јанко, 

А треће је момче Пријепољче;

Гледали га, пак су говорили:

„Добра коња младог Бугарина! 

Баш га овђе у сватов'ма нема, 

Та нема га ни у цара нашег! 

Хајде мало да изостанемо, 

Не би ли га' како измамили". 

Кад су били до Клисуре близу, 

Изосташе до три шићарџије, 

Па говоре Милош-чобанину:

„Чујеш море, млађано Бугарче, 

Хоћеш дати коња на размјену? 

Даћемо ти коња још бољега, 

И још прида стотину дуката, 

И сувише рало и волове, 

Пак ти ори, те се хљебом храни". 

Вели њима Милош Војиновић:

,,Прођ'те ме се, до три шићарџије:

Бољег коња од овог не тражим;

Ни овога умирит' не могу! 

Што ће мене стотина дуката? 

На кантар их мјерити не знадем, 

А бројем их бројити не ум'јем! 

Што ће мене рало и волови? 

Мене није ни отац орао, 

Пак је мене хљебом отхранио!" 

Тад говоре до три шићарџије:

„Чујеш море, млађано Бугарче, 

Ако не даш коња на размјену, 

Ми ћемо га на силу отети!" 

Ал' говори Милош Војиновић:

„Сила отме земљу и градове, 

Камо л' мене коња отет' неће! 

Волим дати коња на размјену, 

Јер не могу пјешке путовати".

Па устави својега кулаша, 

Пружи руке испод међедине;

Они мисле бакрачлију скида, 

Ал' он скида златна шестоперца, 

Те удара Ђаковицу Вука:

Колико га лако ударио, 

Три пута се Вуче преметнуо! 

Вели њему Милош Војиновић:

„Толики ти родили гроздови 

У питомој твојој Ђаковици!" 

Побјеже му Нестопољче Јанко:

Стиже њега Милош на кулашу, 

Удари га међу плећи живе 

Четири се пута преметнуо:

,,Држ' се добро, Нестопољче Јанко! 

Толике ти јабуке родиле 

У питому Нестопољу твоме!" 

Бјежи јадно момче Пријепољче, 

Достиже га Милош на кулашу, 

Те и њега куцну шестоперцем, 

Седам се је пута преметнуло:

„Држ' се добро, момче Пријепољче! 

Па кад дођеш Пријепољу твоме, 

Похвали се међу ђевојкама 

Ђе с' отео коња од Бугара!" 

Па окрену коња за сватови.

Кад дођоше бијелу Леђану, 

Разапеше по пољу шаторе. 

Зоб изиђе коњма царевијем, 

Нема ништа коњу Милошеву. 

Кад то виђе Милош Војиновић, 

Узе торбу на лијеву руку, 

Од зобнице једне те до друге, 

Док је своју пуну напунио. 

Па он оде тражит' механџију:

„Механџија, дај да пијем вина!" 

Механџија њему одговара:

„Ид' одатле, црни Бугарине!

Да с' донио бугарску копању, 

Ако бих ти и усуо вина;

За те нису чаше позлаћене!" 

Погледа га Милош попријеко, 

Удари га руком уз образе:

Колико га лако ударио, 

Три му зуба у грло сасуо. 

Моли му се млади механџија:

„Не удри ме више, Бугарине! 

Биће тебе вина изобила, 

Ако цару неће ни достати". 

Милош више не шће ни искати, 

Већ сам узе, пак се напи вина.

Док се Милош мало поначини, 

У том свану и ограну сунце. 

Ал' повика са града Латинче:

"Оj чујеш ли, српски цар-Стјепане! 
Ето доље под градом Леђаном 
Изиш'о је краљев заточниче, 
Зове тебе на мејдан јуначки;

Ваља ићи мејдан дијелити, 
Или нећеш одавде изићи, 
Ни извести свата ниједнога, 

А камоли Роксанду ђевојку!"

Кад то зачу српски цар Стјепане, 

Он телала пусти у сватове, 

Телал виче и тамо и амо:

„Није л' мајка родила јунака 

И у свате цару опремила, 

Да за цара на мејдан изиђе? 

Честита би њега учинио". 

Ал' се нитко наћи не могаше. 

Цар с' удари руком по кољену:

„Јао мене до Бога милога!
Сад да су ми два сестрића моја, 

Два сестрића, два Војиновића, 

Сад би они на мејдан изишли".

Истом царе у бесједи бјеше,

Милош иде, а кулаша води,

До пред шатор српског цар-Стјепана:

„Је л' слободно, царе господине, 

Да ја идем на мејдан у поље?" 

Вели њему српски цар Стјепане:

„Јест слободно, млађано Бугарче! 

Јест слободно, ал' није прилике;

Ако згубиш млада заточника, 

Честита ћу тебе учинити."

Узја' Милош помамна кулаша, 

Па окрену од б'јела шатора 

Заметнувши копље наопако. 

Говори му српски цар Стјепане:

„Не нос', синко, копље наопако, 

Већ окрени копље  у напредак, 

Јер ће ти се смијати Латини". 

Вели њему Милош Војиновић:

„Чувај, царе, ти господства твога;

Ако мене до невоље буде, 
Ја ћу ласно  копље окренути;

Ако ли ми не буде невоље, 
Донети га могу и овако”.

Па отиде низ поље леђанско. 
Гледале га Латинке ђевојке, 

Гледале га, пак су говориле:

„Боже мили, чуда великога! 

Каква је то царева замјена, 

Та на њему ни хаљина нема! 

Весели се, краљев заточниче, 

Немаш на што сабље извадити, 

Нит' је имаш о што крвавити”.

У то доба дође до шатора, 

Ђе заточник сједи под шатором, 

За копље је свезао дората. 

Вели њему Милош Војиновић:

„Устан' море, бијело Латинче, 

Да јуначки мејдан дијелимо!” 

Ал' говори бијело Латинче:

„Ид' одатле, црни Бугарине! 

Немам о што сабље поганити. 

Кад на тебе ни хаљина нема”. 

Ражљути се Милош Војиновић:

„Устан' море, бијело Латинче! 

На тебе су побоље хаљине, 

С тебе ћу их на себе обући”. 

Тад Латинче на ноге поскочи, 

Пак посједе помамна дората, 

Одмах оде пољем разиграват';

Милош њему стаде на биљези. 

Баци копље бијело Латинче 

На Милоша у прси јуначке;

Милош држи златна шестоперца, 

На њега је копље дочекао, 

Пребио га на три половине. 

Вели њему бијело Латинче:

„Чекај мало, црни Бугарине, 

Лоше су ми копље подметнули, 

Док отидем да копље пром'јеним”. 

Пак побјеже преко поља равна. 

Ал' повика Милош Војиновић:

„Стани мало, бијело Латинче, 

Мило би ти било побјегнути!” 

Пак поћера по пољу Латинче, 

Доћера га до леђанских врата, 

Ал' леђанска врата затворена;

Пусти копље Милош Војиновић, 

Те прикова бијело Латинче, 

Прикова га за леђанска врата, 

Пак му русу одсијече главу, 

Кулашу је баци у зобницу;
Па ухвати његова дората, 

Одведе га цару честитоме:

„Ето, царе, заточника главе!” 

Цар му даде благо небројено:

„Иди, синко, те се напиј вина;

Честита ћу тебе учинити!”

Тек што Милош сједе пити вино, 

Ал' повика са града Латинче:

„Ето, царе, под Леђаном градом 

На ливади три коња витеза, 

Под седлима и под рахтовима, 

И на њима три пламена мача, 

Врхови им небу окренути:

Да прескочиш три коња витеза! 

Ако ли их прескочити нећеш, 

Нећеш изић', ни извест' ђевојке”. 

Опет викну телал по сватов'ма:

„Није л' мајка родила јунака,

И у свате цару опремила,

Да прескочи три коња витеза

И на њима три пламена мача?”

Тај се јунак наћи не могаше.

Ал' ето ти млада Бугарина

Пред шатора српског цар-Стјепана:

„Је л'слободно, царе господине, 

Да прескочим три коња витеза?” 

· „Јест слободно, моје драго д'јете! 

Него скини бугар-кабаницу:

Бог убио онога терзију 

Који ти је толику срезао!” 

Говори му Милош Војиновић:

„Сједи, царе, пак пиј рујно вино, 

Не брини се мојом кабаницом;

Ако буде срце у јунаку, 

Кабаница неће ништа смести:

Којој овци своје руно смета, 

Онђе није ни овце ни руна!” 

Па он оде у поље леђанско.

Када дође до добријех коња, 

Он проводи својега кулаша, 

Па кулашу своме проговара:

„Чекај мене у седло, кулашу!” 

А он прође с оне друге стране, 

Заигра се преко поља равна, 

И прескочи три коња витеза 

И на њима три пламена мача;

Устави се на својем кулашу. 

Па он узе три коња витеза, 

Одведе их српском цар-Стјепану.

Мало време затим постајало, 

Ал' повика са града Латинче:

„Хајде сада, царе Србљанине, 

Под највишу кулу у Леђану, 

На кули је копље ударено, 

На копљу је од злата јабука:

Ти стријељај кроз прстен јабуку”. 

Милош више не шће ни чекати, 

Већ он пита цара честитога:

„Је л' слободно, царе господине, 

Да стријељам кроз прстен јабуку?” 

· „Јест слободно, мој рођени синко!” 

Оде Милош под бијелу кулу, 

Запе стр'јелу за златну тетиву, 

Устријели кроз прстен јабуку, 

Пак је узе у бијеле руке, 

Однесе је цару честитоме. 

Лијепо га царе обдарио.

Мало време затим постојало, 

Ал' повика са града Латинче:

„Ето, царе, под бијелом кулом 

Изишла су два краљева сина, 

Извели су три л'јепе ђевојке, 

Три ђевојке, све три једнолике, 

И на њима рухо једнолико:

Иди познај које је Роксанда;

Ако ли се које друге машиш, 

Нећеш изић, ни изнијет' главе. 

А камоли извести ђевојке!” 

Кад је царе р'јечи разумио, 

Он дозива Тодора везира:

„Иди, слуго, те познај ђевојку!” 

Тодор му се право кунијаше:

„Нијесам је, царе, ни виђео. 

Јер су ми је по мраку извели 

Када сам је ја прстеновао”. 

Цар с' удари руком по кољену:

„Јао мене до Бога милога! 

Надмудрисмо и надјуначисмо, 

Пак нам оста цура на срамоту!” 

Кад то зачу Милош Војиновић, 

Он отиде цару честитоме:

„Је л' слободно, царе господине, 

Да ја познам Роксанду ђевојку?” 

· „Јест слободно, моје драго д'јете! 

Ал' је јадно у те поуздање:

Како ћеш ти познати ђевојку, 

Кад је нигда ни виђео ниси?” 

Ал' говори Милош Војиновић:

„Не брини се, царе господине! 

Кад ја бијах у Шари планини 

Код оваца дванаест хиљада, 

За ноћ буде по триста јањаца;

Ја сам свако по овци познав'о:

Роксанду ћу по браћи познати”.

Вели њему српски цар Стјепане:

„Иди, иди, моје драго д'јете! 

Ако Бог да те познаш Роксанду, 

Даћу тебе земљу Скендерију 

У државу за живота твога”.

Оде Милош низ поље широко. 

Када дође ђе стоје ђевојке,

Збаци с главе бугарску шубару, 

Скиде с леђа бугар-кабаницу 

(Засија се скерлет и кадифа, 

Засјаше се токе на прсима 

И злаћене ковче на ногама:

Сину Милош у пољу зелену 

Као јарко иза горе сунце), 

Пак је простре по зеленој трави, 

Просу по њој бурме и прстење, 

Ситан бисер и драго камење;

Тад извади мача зеленога, 

Па говори трима ђевојкама:

„Која је ту Роксанда ђевојка, 

Нек савије скуте и рукаве, 

Нека купи бурме и прстење, 

Ситан бисер и драго камење;

Ако ли се која друга маши, 

Вјера моја тако ми помогла, 

Осјећ' ћу јој руке до лаката!” 

Кад то чуше три л'јепе ђевојке, 

Обје крајње средњу погледаше, 

А Роксанда у зелену траву;

Сави скуте и свил'не рукаве, 

Пак покупи бурме и прстење, 

Ситан бисер и драго камење;

А ђевојке двије побјегоше. 

Али Милош утећ' им не даде, 

Веће обје ухвати за руке, 

Све три води пред цара Стјепана;

Цару даде Роксанду ђевојку, 

И даде му једну уз Роксанду, 

А трећу је себе уставио. 

Цар Милоша међу очи љуби, 

Ал' још не зна тко је и откуд је. 

Повикаше кићени чауши:

„Спремајте се, кићени сватови, 

Вријеме је двору путовати!” 

Спремише се кита и сватови, 

Поведоше Роксанду ђевојку.

Кад су били мало иза града, 

Ал' говори Милош Војиновић:

„Господине, српски цар-Стјепане, 

Овђе има у Леђану граду, 

Има један Балачко војвода, 

Ја га знадем, и он ме познаје;

Краљ га храни седам годин' дана 

Да рашћера кићене сватове 

И да отме Роксанду ђевојку:

Сад ће њега за нама послати. 

На Балачку јесу до три главе:

Из једне му модар пламен бије, 

А из друге хладан вјетар дува;

Кад два вјетра из глава изиђу, 

Балачка је ласно погубити. 

Већ ви ид'те, водите ђевојку, 

Ја ћу овђе чекати Балачка, 

Не бих ли га како уставио”. 

Отидоше кићени сватови, 

Одведоше лијепу ђевојку;

Оста Милош у гори зеленој 

И са њиме три стотине друга.

Кад одоше свати из Леђана, 

Краљ дозива Балачка војводу:

„О Балачко, моја вјерна слуго,

Можеш ли се у се поуздати 

Да рашћераш цареве сватове 

И да отмеш Роксанду ђевојку?” 

Пита њега Балачко војвода:

„Господине, од Леђана краљу, 

Какав бјеше јунак у сватов'ма 

Што највеће отвори јунаштво?” 

Вели њему леђанска краљица:

„Слуго наша, Балачко војвода, 

Ту не има ниједног јунака 

Осим једног црна Бугарина, 

И то младо, још голобрадасто”. 

Ал' говори Балачко војвода:

,,Није оно црни Бугарине, 

Већ је оно Милош Војиновић;

Ни цар Стјепан њега не познаје, 

Ал' ја њега одавна познајем”. 

Вели њему леђанска краљица:

„Иди, слуго, Балачко војвода,

Те ми отми цуру од Србаља,

А ја ћу је тебе поклонити”.

Тад Балачко спреми бедевију,

Па отрча друмом за сватови

Са шест стотин' латинских катана.

Кад су били у гори зеленој, 

Кулаш стоји на друму широку, 

А за њиме Милош Војиновић;

Викну њега Балачко војвода:

„О Милошу, зар се мене надаш?” 

Па он пусти један пламен модар, 

Опали му црну међедину;

А кад виђе да му не науди, 

Онда пусти вјетра студенога;

Три пута се кулаш преметнуо, 

Ал' Милошу ништа не досади. 

Викну Милош из грла бијела:

,,Ето тебе од шта се не надаш!” 

Па он пусти златна шестоперца:

Колико га лако ударио, 

Из бојна га седла избацио! 

Пак потеже копље убојито, 

Прибоде га у зелену траву, 

Пак му све три одсијече главе, 

Кулашу их баци у зобницу. 

Тад учини јуриш у катане 

Са својијех три стотине  друга;

Одсјекоше три стотине глава, 

Па одоше друмом за сватови. 

Кад стигоше цара и сватове, 

Пред њег' баци Балачкову главу:

Цар му даде хиљаду дуката,

Па одоше бијелу Призрену.

Кад су били кроз поље Косово,        

Милош хоће граду Вучитрну,

Па говори српском цар-Стјепану:

„Збогом остај, мој мили ујаче, 

Мој ујаче, српски цар-Стјепане!” 

Тада се је царе осјетио                  

Да је оно Милош Војиновић, 

Па говори својему нећаку:

„Та ти ли си, мој мили нећаче!

Благо мајци која те родила,             

И ујаку који те имаде!

Зашто ми се отприје не кажеш?

Него сам те путем намучио

И конаком, и глади и жеђу!”

Тешко свуда своме без својега!

МИЛОШ ВОЈИНИЋ И БАН ОД КОТОРА

Вино пије српски цар Шћепане

У Призрену, у стојноме граду,

С њиме пију српске војеводе.

А када се напојише вина,

Вели њима српски цар Шћепане:         

„Е тако ви, Срби браћо драга;

Ђе градисмо веље грађевине, 

По свијету многе задужбине, 

Градисмо их, ама не китисмо. 

Да л' у мене војеводе нејма              

Да отиде Млетку питомоме 

Да направи крсте и иконе?"

Све војводе ником поникоше, 

Ма не хоће Војинић-Милошу, 

Цару гледа међу очи црне:

„Ја ћу отић' Млетку питомоме 

Да направим крсте и иконе;

Ну ми подај танахну ђемију 

Да ја идем Млетку питомоме, 

И ну дај ми два товара блага, 

Да растурим по мајсторах благо." 

Све му даде, ријеч не чињаше. 

Оде Милош у Млетке бијеле. 

А кад дође Млетку питомоме, 

По мајсторах благо растурио, 

Те он гради крсте и иконе, 

Градио их три године данах.

Кад се трећа пуна намирила, 

Он окупи крсте и иконе, 

А меће их у танку ђемију, 

Увезе се морем дубокијем. 

А кад мору био у пучину, 

Опаки му вјетар ударио, 

Оћера га опакијем трагом, 

А догна га под Котора града, 

Под дворове од Котора бана. 

Ту га тавна ноћца оставила, 

А био га данак прифатио 

И од горе огријало сунце.

Но шета се од Котора бане, 

У прошетљи видио ђемију, 

Па отиде мислит' и размишљт' 

Чија ј' оно танахна ђемија;

Подоцкан се бане осјетио 

Е ђемија Војинић-Милоша;

У прошетњу до ђемије дође, 

Па Милошу Божју помоћ зваше;

Милош му је дивно прифатио. 

Него рече од Котора бане:

 „А за Бога, Војинић-Милошу, 

Је ли тестир уљест' у ђемију, 

Да ја виђу крсте и иконе?” 

Но му вели Војинић-Милошу:

„А јест тестир, зашто није, бане!” 

Па уљезе бане у ђемију, 

Он премеће крсте и иконе, 

И 'вако је бане бесједио:

„Благо ми ти, Војинић-Милошу! 

Јесу дивни крсти и иконе:

Ваљали би светоме Трипуну, 

А камоли вашој грађевини!”

То жа'  било Војинић-Милошу, 

Па је 'вако бану бесједио:

„А тако ми, од Котора бане, 

Јесу наше љевше грађевине 

Од вашега светога Трипуна! 

А ну стани да ти неку кажем:

Милошева на Херцеговину, 

И љевша је, бане, и боља је 

Од вашега светога Трипуна! 

Сопоћана код истока Рашке, 

И љевша је, бане, и боља је 

Од вашега светога Трипуна! 

А каква је Студеница црква! 

И љевша је, бане, и боља је 

Од вашега у Котор Трипуна! 

У лугових Ђурђеви Ступови. 

И љевши су, бане, и бољи су! 

А каква је у Морачу црква! 

И љевша је, бане, и боља је 

Од вашега у Котор Трипуна! 

Ма каква је црква у Дечане! 

А тако ми свашта на свијету, 

Ја мним такве нејма по свијету:

Не могу је преврћи талиром,

А вашега светога Трипуна

Бих преврга' тешкијем топузом".

То је бану још мучније било, 

Отидоше па се зарекоше:

Бан у благо, а Милош у главу, 

Пак с' отоле оба подигоше.

Кад су били пред бијелу цркву, 

Три пута се Милош поклонио, 

А овако ријеч бесједио:

„Опрости ме, пребијела цркво, 

Е се хоћу турит' преко тебе, 

Све од силе которскога бана!" 

Па је тешки топуз дофатио, 

Милош топуз тура преко цркве, 

Далеко је цркву надтурио! 

Паде топуз бану на дворове, 

Бијеле му дворе саломио, 

А у двору љубу погодио, 

И код љубе два близанца сина:

Све је троје мртво направио. 

Зли гласови бану долазаху, 

Али бане оправио слуге, 

Уфатише Војинић-Милоша,  

Турише га у дно од тавнице. 

Ту тавнова за петнаест данах, 

Докле му се дојадило било, 

Па набави дивит и хартију, 

Па написа лист књиге бијеле, 

И посла је у Призрена града, 

А на руке српском цар-Шћепану:

„Ал' не чујеш, ал' хабера нејмаш 

Е је мене бане уфатио, 

Турио ме у дно од тавнице!"

Кад је цару књига допанула, 

И кад виђе што му књига каже, 

Он је другу ситну направио, 

А посла је од Котора бану:

„Море чујеш, од Котора бане, 

Отпушти ми Војинић-Милоша,

И подај му крсте и иконе 

И дај њему лаке пратиоце! 

Ако л' ми га отпратити нећеш, 

Кунем ти се, а вјеру ти дајем, 

Ја ћу цара силу покупити 

И удрити на Котора града:

Котора ћу града похарати, 

А тебе ћу жива уфатити!"

Када бану књига допанула, 

И кад виђе што му књига каже, 

У тавницу оправио слуге 

Да изваде Војинић-Милоша;

Даје њему крсте и иконе 

И сувише два товара блага, 

И нађе му лаке пратиоце. 

Здраво пође Војинић Милошу, 

Увезе се морем дубокијем;

Добар му је вјетар запухао, 

Извезе се под Призрена града, 

Здраво дође дома на дворове. 

— Здраво био ко тако чинио!

 ЗИДАЊЕ СКАДРА

Град градила три брата рођена, 

До три брата, три Мрњавчевића:

Једно бјеше Вукашине краље, 

Друго бјеше Угљеша војвода, 

Треће бјеше Мрњавчевић Гојко;

Град градили Скадар на Бојани, 

Град градили три године дана, 

Три године са триста мајстора;

Не могоше темељ подигнути,

А камоли саградити града:

Што мајстори за дан га саграде, 

То све вила за ноћ обаљује.

Кад настала година четврта, 

Тада виче са планине вила:

„Не мучи се, Вукашине краље, 

Не мучи се и не харчи блага! 

Не мож, краље, темељ подигнути, 

А камоли саградити града, 

Док не нађеш два слична имена, 

Док не нађеш Стоју и Стојана, 

А обоје брата и сестрицу, 

Да зазиђеш кули у темеља:

Тако ће се темељ обдржати, 

И тако ћеш саградити града”.

Кад то зачу Вукашине краље, 

Он дозива слугу Десимира:

„Десимире, моје чедо драго, 

Досад си ми био вјерна слуга, 

А одсаде моје чедо драго! 

Хватај, сине, коње у хинтове, 

И понеси шест товара блага;

Иди, сине, преко б'јела св'јета, 

Те ти тражи два слична имена:

Тражи, сине, Стоју и Стојана, 

А обоје брата и сестрицу;

Јали отми, јал' за благо купи, 

Доведи их Скадру на Бојану, 

Да зиђемо кули у темеља, 

Не би л' нам се темељ обдржао, 

И не би ли саградили града”.

Кад то зачу слуга Десимире, 

Он ухвати коње у хинтове, 

И понесе шест товара блага;

Оде слуга преко б'јела св'јета, 

Оде тражит' два слична имена:

 Тражи слуга Стоју и Стојана, 

Тражи слуга три године дана, 

Ал' не нађе два слична имена, 

Ал' не нађе Стоје и Стојана, 

Па се врну Скадру на Бојану, 

Даде краљу коње и хинтове, 

И даде му шест товара блага:

„Ето, краље, коњи и хинтови. 

И ето ти шест товара блага:

Ја не нађох два слична имена, 

Ја не нађох Стоје и Стојана”.

Кад то зачу Вукашине краљу, 

Он подвикну Рада неимара, 

Раде викну три стотин' мајстора:

Гради краље Скадар на Бојани, 

Краље гради, вила обаљује, 

· Не да вила темељ подигнути, 

А камоли саградити града! 

Па дозивље из планине вила:

„Море, чу ли, Вукашине краљу, 

Не мучи се и не харчи блага! 

Не мож, краље, темељ подигнути, 

А камоли саградити града! 

Но ето сте три брата рођена, 

У свакога има вјерна љуба;

Чија сјутра на Бојану дође 

И донесе мајсторима ручак, 

Зиђите је кули у темеља:

Тако ће се темељ обдржати, 

Тако ћете саградити града”.

Кад то зачу Вукашине краљу, 

Он дозива два брата рођена:

„Чујете ли, моја браћо драга, 

Ето вила са планине виче, 

Није вајде што харчимо благо, 

Не да вила темељ подигнути, 

А камоли саградити града!

Још говори са планине вила:

Ев' ми јесмо три брата рођена, 

У свакога има вјерна љуба;

Чија сјутра на Бојану дође 

И донесе мајсторима ручак, 

Да ј' у темељ кули узидамо:

Тако ће се темељ обдржати, 

Тако ћемо саградити града. 

Но је л', браћо, Божја вјера тврда 

Да ниједан љуби не докаже, 

Већ на срећу да им оставимо, 

Која сјутра на Бојану дође?” 

И ту Божју вјеру зададоше 

Да ниједан љуби не докаже.

У том их је ноћца застанула, 

Отидоше у бијеле дворе, 

Вечераше господску вечеру. 

Ал' да видиш чуда великога! 

Краљ Вукашин вјеру погазио, 

Те он први својој љуби каза:

„Да се чуваш, моја вјерна љубо! 

Немој сјутра на Бојану доћи, 

Ни донијет’ ручак мајсторима, 

Јер ћеш своју изгубити главу, 

Зидаће те кули у темеља!” 

И Угљеша вјеру погазио, 

И он каза својој вјерној љуби:

„Не превар' се, вјерна моја љубо! 

Немој сјутра на Бојану доћи, 

Ни донијет' мајсторима ручак, 

Јера хоћеш млада погинути, 

Зидаће те кули у темеља!” 

Млади Гојко вјеру не погази, 

И он својој љуби не доказа.

Кад ујутру јутро освануло, 

Поранише три Мрњавчевића,

 Отидоше на град на Бојану. 

Земан дође да се носи ручак, 

А редак је госпођи краљици. 

Она оде својој јетрвици, 

Јетрвици, љуби Угљешиној:

„Чу ли мене, моја јетрвице! 

Нешто ме је забољела глава, 

Тебе здравље! пребољет' не могу;

Но понеси мајсторима ручак”. 

Говорила љуба Угљешина:

„О јетрво, госпођо краљице! 

Нешто мене забољела рука, 

Тебе здравље! пребољет' не могу;

Већ ти збори млађој јетрвици”. 

Она оде млађој јетрвици:

„Јетрвице, млада Гојковице! 

Нешто ме је забољела глава, 

Тебе здравље! пребољет' не могу;

Но понеси мајсторима ручак”. 

Ал' говори Гојковица млада:

„Чу ли, нано, госпођо краљице! 

Ја сам рада тебе послушати, 

Но ми лудо чедо некупато, 

А бијело платно неиспрато”. 

Вели њојзи госпођа краљица:

„Иди”, каже, „моја јетрвице, 

Те однеси мајсторима ручак, 

Ја ћу твоје изапрати платно, 

А јетрва чедо окупати”. 

Нема шта ће Гојковица млада, 

Већ понесе мајсторима ручак.

Кад је била на воду Бојану, 

Угледа је Мрњавчевић Гојко;

Јунаку се срце ражалило, 

Жао му је љубе вијернице, 

Жао му је чеда у кол'јевци 

Ђе остаде од мјесеца дана;

Па од лица сузе просипаше.

Угледа га танана невјеста, 

Кротко ходи, док до њега приђе, 

Кротко ходи, тихо бесјеђаше:

„Што је тебе, добри господару, 

Те ти рониш сузе од образа?” 

Ал' говори Мрњавчевић Гојко:

,,3ло је, моја вијернице љубо! 

Имао сам од злата јабуку, 

Па ми данас паде у Бојану, 

Те је жалим, прегорет' не могу!” 

Не сјећа се танана невјеста, 

Но бесједи своме господару:

„Моли Бога ти за твоје здравље, 

А салићеш и бољу јабуку!”

Тад јунаку грђе жао било, 

Па на страну одвратио главу, 

Не шће више ни гледати љубу;

А дођоше два Мрњавчевића. 

Два ђевера Гојковице младе, 

Узеше је за бијеле руке, 

Поведоше у град да уграде, 

Подвикнуше Рада неимара. 

Раде викну до триста мајстора;

Ал' се смије танана невјеста, 

Она мисли да је шале ради. 

Турише је у град уграђиват';

Оборише до триста мајстора, 

Оборише дрвље и камење, 

Узидаше дори до кољена:

Још се смије танана невјеста, 

Још се нада да је шале ради;

Оборише до триста мајстора, 

Оборише дрвље и камење, 

Узидаше дори до појаса:

Тад отежа дрвље и камење;

Онда виђе шта је јадну нађе, 

Љуто писну како љута гуја,

Па замоли два мила ђевера:

„Не дајте ме, ако Бога знате, 

Узидати младу и зелену!” 

То се моли, ал' јој не помаже, 

Јер ђевери у њу и не гледе.

Тад се прође срама и зазора, 

Паке моли свога господара:

„Не дај мене, добри господару, 

Да ме младу у град узидају! 

Но ти прати мојој старој мајци:

Моја мајка има доста блага, 

Нек ти купи роба ил' робињу, 

Те зидајте кули у темеља”. 

То се моли, но јој не помаже.

А кад виђе танана невјеста 

Да јој више молба не помаже, 

Тад се моли Раду неимару:

„Богом брате, Раде неимаре, 

Остави ми прозор на дојкама, 

Истури ми моје б'јеле дојке, 

Каде дође мој нејаки Јово, 

Каде дође, да подоји дојке!” 

То је Раде за братство примио, 

Остави јој прозор на дојкама, 

Па јој дојке упоље истури, 

Каде дође нејаки Јоване, 

Каде дође, да подоји дојке. 

Опет, тужна, Рада дозивала:

„Богом брате, Раде неимаре, 

Остави ми прозор на очима, 

Да ја гледам ка бијелу двору 

Кад ће мене Јова доносити 

И ка двору опет односити”. 

И то Раде за братство примио, 

Остави јој прозор на очима, 

Те да гледа ка бијелу двору

Каде ће јој Јова доносити 

И ка двору опет односити.

И тако је у град уградише. 

Па доносе чедо у кол'јевци, 

Те га доји за неђељу дана, 

По неђељи изгубила гласа;

Ал' ђетету онђе иде храна:

Дојише га за годину дана. 

Како таде, тако и остаде, 

Да и данас онђе иде храна:

Зарад' чуда и зарад' лијека, 

Која жена не има млијека.

СМРТ ДУШАНОВА

Побоље се српски цар Стјепане 

У Цризрену мјесту питомоме. 

Побоље се, умријети хоће. 

Кад то виђе царица Роксанда, 

Пером пише, како мушка страна. 

Она пише три-четири књиге, 

Пошиље их на четири стране 

По свој њиној редом царевини, 

Сву господу по реду позива:

„Чујете ли, сва наша господо! 

Тешко болан српски цар Стјепане. 

Болан јесте, умријети хоће;

Но хајдете у Призрена града. 

Не би л' цара у животу нашли. 

Да чујете шта ће наручити, 

И на ком ће царство оставиги”.

Кад се тако књиге растурише, 

Сва господа редом разумјела,

Хитро иду како који може, 

Сви одоше у Призрена града 

Код силнога српског цар-Стјепана;

Затекоше цара у животу. 

Код њега се сва господа саста. 

И ту дође Вукашине краље, 

Диже цара са свил'на душека, 

Прислони га у наручје свил'но, 

Па над њиме грозне сузе рони. 

Погледује српски цар Стјепане, 

Погледује сву редом господу, 

Погледује, паке проговара:

„Мили куме, Вукашине краље, 

Аманет ти моја царевина! 

И аманет сви моји градови! 

И аманет све моје војводе 

По свој мојој редом царевини! 

И аманет мој нејак Урошу 

У кол'јевци од четр'ест дана! 

Царуј, куме, за седам година, 

Осме подај мојему Урошу”. 

Ал' говори Вукашине краље:

„Мили куме, српски цар-Стјепане! 

Није за ме твоја царевина, 

Ја не могу, куме, царовати. 

Јер ја имам сина самовољна, 

Сина мога, Краљевића Марка, 

Кудгођ иде, никога не пита, 

Ђегођ сједне, свуђе пије вино, 

А све ради кавгу да огради”. 

Рече њему српски цар Стјепане:

„Мили куме, Вукашине краље! 

Кад ја заптих све моје војводе 

По свој мојој редом царевини, 

А ти не мож кога си родио! 

Но аманет моја царевина! 

И аманет сви моји градови! 

И аманет све моје војводе 

По свој мојој редом царевини!

Аманет ти нејаки Урошу 

У кол'јевци од четр'ест дана! 

Царуј, куме, за' седам година, 

Осме подај мојему Урошу”. 

То говори српски цар Стјепане. 

То говори, а с душом се бори;

То изусти, лаку душу пусти.

Краљ царова шеснаест година. 

Колико је зулум поставио, 

Што ношаше раја сиротиња, 

Што ношаше од свиле хаљине, 

Тад обуче сукнене хаљине. 

Млади Урош соја господскога 

Дохвати се снаге и памети, 

Па дозива стару своју мајку:

„Мати моја, царице Роксанда,

Дај ми, мајко, комад хљеба бабов!”

Стара њему мајка говорила:

,,Чујеш ли ме, мој млади Урошу, 

Има хљеба, но је у другога, 

Баш у кума Вукашина краља! 

Каде ти је бабо починуо, 

На самрти царство наручио 

Баш на кума Вукашина краља, 

Да царује за седам година, 

Осме тебе да предаде царство;

Он царује шеснаест година...”

 УРОШ И МРЊАВЧЕВИЋИ

Састала се четири табора 

На убаву на пољу Косову, 

Код бијеле Самодреже цркве:

Једно табор Вукашина краља,

Друго табор деспота Угљеше, 

Треће табор војеводе Гојка. 

А четврто царевић-Уроша;

Цареви се отимљу о царство, 

Међу се се хоће да поморе, 

Злаћенима да пободу ножи, 

А не знаду на коме је царство. 

Краљ Вукашин вели: „На мене је!” 

Деспот Угљеш': “Није, нег' на мене!” 

Војвод' Гојко: ,,Није. нег' на мене!” 

Ћути нејак царевић Урошу, 

Ћути д'јете, ништа не бесједи, 

Јер не смије од три братијенца, 

Братијенца, три Мрњавчевића.

Пише књигу Вукашине краљу, 

Пише књигу и шиље чауша 

До Призрена града бијелога, 

До онога протопоп-Недељка, 

Нека дође на Косово равно, 

Да он каже на коме је царство:

Он је св'јетла цара причестио, 

Причестио и исповједио, 

У њега су књиге староставне. 

Пише књигу деспоте Угљеша, 

Пише књигу и шиље чауша 

До Призрена града бијелога, 

До онога протопоп-Недељка;

Трећу пише војевода Гојко. 

И он шиље огњена чауша;

А четврту царевић Урошу. 

Пише књигу и шиље чауша:

Сва четири ситне књиге пишу 

И пошиљу огњене чауше, 

Све потајно један од другога.

Састаше се четири чауша 

У Призрену граду бијеломе, 

Код дворова протопоп-Недељка:

Али прота дома не бијаше, 

Но у цркви бјеше на јутрењи. 

На јутрењи и на летурђији. 

Кол'ко с' силни огњени чауши, 

Колико су силни од силнијех. 

Те не хћеше коње одјахати, 

Но у цркву коње нагонише, 

Потегоше плетене канџије, 

Ударају протопоп-Недељка:

“Брже хајде, протопоп-Недељко. 

Брже хајде на Косово равно, 

Да ти кажеш на коме је царство! 

Ти си св'јетлог цара причестио, 

Причестио и исповједио, 

У тебе су књиге староставне, 

--  Јал' ћеш сада изгубити главу!”

Сузе рони протопоп Недељко, 

Сузе рони, па њима говори:

„Одбијте се, силни од силнијех, 

Док у цркви закон савршимо, 

Знати ће се на коме је царство!”

Тако су се они узмакнули. 
А кад закон Божји савршише, 

Ижљегоше пред бијелу цркву;

Тад говори протопоп Недељко:

„Ђецо моја, четири чауша!

Ја сам св'јетла цара причестио,

Причестио и исповједио,

Ал' га нисам питао за царство,

Већ за гријех што је сагр'јешио;

Но идите у Прилепа града, 

До дворова Краљевића Марка. 

А до Марка, до мојега ђака;

Код мене је књигу научио, 

Код цара је Марко писар био, 

У њега су књиге староставне, 

И он знаде на коме је царство. 

Ви зовите на Косово Марка.

 Хоће Марко право казивати, 

Јер се Марко не боји никога. 

Разма једног Бога истинога”.

Отидоше четири чауша, 

Отидоше ка Прилепу граду, 

Б'јелу двору Краљевића Марка. 

Кад су били пред бијеле дворе, 

Ударише звекиром на врата. 

То зачула Јевросима мајка, 

Па дозива свога сина Марка:

„Сине Марко, моје чедо драго, 

Тко удара звекиром на врата? 

· Баш ка' да су бабови чауши!” 

Уста Марко те отвори врата. 

Чауши се поклонише Марку:

„Божја т' помоћ, господару Марко!” 

А Марко их омилова руком:

“Добро дошли, моја ђецо драга! 
Јесу л' здраво Србљи витезови, 
И честити цареви и краљи?” 
Чауши се смјерно поклонише:

„Господару, Краљевићу Марко, 

Све је здраво, али није мирно:

Господа се тешко завадила 

На Косову пољу широкоме. 

Код бијеле Самодреже цркве. 

И они се отимљу о царство, 

Међу се се хоће да поморе. 

Злаћенима да пободу ножи, 

А не знаду на коме је царство:

Тебе зову на Косово равно, 

Да им кажеш на коме је царство”.
Оде Марко у господске дворе, 

Пак дозива Јевросиму мајку:

„Јевросима, моја мила мајко, 

Господа се јесу завадила

На Косову пољу широкоме. 

Код бијеле Самодреже цркве. 

И они се отимљу о царство.  

Међу се се хоће да поморе. 

Злаћенима да пободу ножи. 

А не знаду на коме је царство:

Мене зову на поље Косово, 

Да им кажем на коме је царство”.

Кол'ко Марко тежио на правду, 

Тол'ко моли Јевросима мајка:

„Марко сине, једини у мајке, 

Не била ти моја храна клета! 

Немој, сине, говорити криво, 

Ни по бабу ни по стричевима, 

Већ по правди Бога истинога! 

Немој, сине, изгубити душе:

Боље ти је изгубити главу, 

Него своју огр'јешити душу!” 

Узе Марко књиге староставне, 

Па опреми себе и Шарина;

Шарину се на рамена баци, 

— Отидоше у Косово равно.

Кад су били краљеву шатору, 

Рече таде Вукашине краље:

„Благо мене до Бога милога!

Ето мене мога сина Марка,

Он ће казат' на мене је царство:

Од оца ће останути сину”. 

Марко слуша, ништа не говори, 

На шатора не окреће главу.

Кад га виђе Угљеша војвода. 

Тад Угљеша ријеч говорио:

“Благо мене, ето ми синовца, 

Он ће казат' на мене је царство! 

Кажи, Марко, на мене је царство:

Оба ћемо братски царовати!”

 Шути Марко, ништа не бесједи, 

На шатора не окреће главу.

Кад га виђе војевода Гојко.

Таде Гојко ријеч говорио:             

„Благо мене, ето ми синовца.

Он ће казат' на мене је царство!

Кад је Марко још нејачак био,

Ја сам Марка врло миловао,

У свилена њедра увијао                

Кано красну од злата јабуку;

Куд сам гође на коњу ходио, 

Све сам Марка са собом водио;

Кажи, Марко, на мене је царство:

Ти ћеш, Марко, први царовати,         

А ја ћу ти бити до кољена!”

Шути Марко, ништа не говори, 
На шаторе не окреће главу;

Право оде бијелу шатору,

Ка шатору нејака Уроша,              

Догна Шарца цару до шатора;

Онђе Марко Шарца одсједнуо.

Кад га виђе нејаки Урошу,

Лако скочи са свил'на душека,

Лако скочи,  паке проговори:            

„Благо мене, ето мога кума,

Ето кума, Краљевића Марка,

Он ће казат' на коме је царство!”
Руке шире, у грла се грле,

У бијело цјеливају лице,                 

За јуначко питају се здравље,

Па сједоше на свил'на душека.

Тако мало време постајало,

Данак прође, тавна ноћца дође.

Кад ујутру јутро освануло,              

И пред црквом звона ударише.

Сва господа дошла на јутрење;

У цркви су службу савршили, 

Ижљегоше из бијеле цркве, 

У столове пред цркву сједнули, 

Шећер ију, а ракију пију;

Марко узе књиге староставне, 

Књиге гледа, а говори Марко:

,,А мој бабо, Вукашине краљу, 

Мало л' ти је твоје краљевине? 

Мало л' ти је? Остала ти пуста! 

Већ с' о туђе отимате царство! 

А ти, стриче, деспоте Угљеша, 

Мало л' ти је деспотства твојега? 

Мало л' ти је? Остало ти пусто! 

Већ с' о туђе отимате царство! 

А ти, стриче, војевода Гојко, 

Мало л' ти је војводства твојега? 

Мало л' ти је? Остало ти пусто! 

Већ с' о туђе отимате царство! 

Видите ли, Бог вас не видио:

Књига каже на Урошу царство! 

Од оца је остануло сину. 

Ђетету је од кољена царство;

Њему царство царе наручио 

На самрти, кад је починуо”.

Кад то зачу Вукашине краљу. 

Скочи краљу од земље на ноге, 

Па потрже злаћена ханџара, 

Да убоде свога сина Марка. 

Бјежи Марко испред родитеља, 

Јер се њему, брате, не пристоји, 

Са својим се бити родитељем;

Бјежи Марко око б'јеле цркве, 

Око б'јеле цркве Самодреже, 

Бјежи Марко, а ћера га краљу. 

Док су трипут коло саставили 

Око б'јеле Самодреже цркве, 

Готово га бјеше сустигао, 

Ал' из цркве нешто проговара:

„Бјеж' у цркву, Краљевићу Марко! 

Видиш ђе ћеш данас погинути, 

Погинути од свог родитеља, 

А за правду Бога истинога!”

Црквена се отворише врата, 
Марко бјежи у бијелу цркву, 
За њиме се врата затворила. 
Краљ допаде на црквена врата, 
По диреку удари ханџаром, 
Из дирека крвца покапала.

Тад се краље био покајао, 
Те је ријеч био говорио:

„Леле мене до Бога једнога, 
Ђе погубих свога сина Марка!” 

Ал' из цркве нешто проговара:

„А чујеш ли, Вукашине краље, 

Ти нијеси посјекао Марка, 

Већ пос'јече Божјега анђела!” 
На Марка је врло жао краљу, 
Те га љуто куне и проклиње:

„Сине Марко, да те Бог убије! 
Ти немао гроба ни порода! 
И да би ти душа не испала, 
Док турскога цара не дворио!”

 Краљ га куне, цар га благосиља:

„Куме Марко, Бог ти помогао! 

Твоје лице св'јетло на дивану! 

Твоја сабља сјекла на мејдану! 

Нада те се не нашло јунака! 

Име ти се свуда спомињало, 

Док је сунца и док је мјесеца!”

Што су рекли, тако му се стекло.


КОСОВCКИ ЦИКЛУС

 ЗИДАЊЕ РАВАНИЦЕ

Службу служи славни кнез Лазаре 

У Крушевцу шанцу шареноме, 

Службу служи светог Амосија;

Сву господу зове на светога

Са књигама и са здравицама.

Скупи му се сва српска господа,

Па је редом у соври посади

По господству и по старјешинству;

Уврх совре славни кнез Лазаре. 

Ту сједоше пити вино хладно.

Таман бише вина највишега, 

И о сваком добру бесјеђаху, 

Ал' пошета госпођа Милица, 

Лако шета по царском дивану, 

На њојзи је до девет ћемера, 

Испод грла до девет ђердана, 

А на глави девет перишана, 

Поврх тога круна позлаћена, 

А у њојзи три камена драга, 

Сјаје ноћом, како дањом сунце:

Па бесједи славноме Лазару:

„Господине, славни кнез-Лазаре! 

Зазор мене у те погледати, 

А камоли с тобом говорити! 

Бит' не може, говорити хоћу:

Што бијаху Немањићи стари, 

Цароваше, па и преминуше;

Не трпаше на гомиле благо, 

Но градише с њиме задужбине, 

Саградише многе намастире:

Саградише Високе Дечане, 

Баш Дечане више Ђаковице;

Паћаршију више Пећи равне;

У Дреници бијела Девича;

И Петрову Цркву под Пазаром;

Мало више Ђурђеве Ступове;

Сопоћане наврх Рашке хладне, 

И Тројицу у Херцеговини, 

Цркву Јању у Староме Влаху, 

И Павлицу испод Јадовника, 

Студеницу испод Брвеника;

Цркву Жичу више Карановца;

У Призрену цркву Свету Петку;

Грачаницу у Косову равном:

Све то јесу њине задужбине! 

Ти остаде у столу њиноме 

И потрпа на гомиле благо, 

А не гради нигђе задужбине;

Ето нама неће пристат' благо 

Ни за здравље, ни за нашу душу. 

А ни нама, ни коме нашему”.

Тад говори славни кнез Лазаре:

„Чујете ли, сва српска господо, 
Шта говори госпођа Милица, 
Јер не градим нигђе задужбине? 
Хоћу градит' цркву Раваницу, 
У Ресави крај воде Равана;

Имам блага колико ми драго, 
Ударићу темељ од олова, 
Па ћу цркви саградити платна, 
Саградићу од сребра бијела, 
Покрићу је жеженијем златом, 
Поднизати дробнијем бисером, 
Попуњати драгијем камењем”.

Сва господа на ноге устала, 
И часно се кнезу поклонила:

„Гради, кнеже, биће ти за душу, 
И за здравље Високом Стевану”.

 Но ту сједи Обилић Милошу, 

Сједи Милош доље удно совре, 

Милош сједи, ништа не бесједи. 

Ал' то виђе славни кнез Лазаре 

Ђе му Милош ништа не бесједи;

Наздрави му златну купу вина:

„Здрав да си ми, војвода Милошу! 

Па ми и ти штогођ проговори, 

Јера хоћу задужбину градит' ”.

Скочи Милош од земље на ноге, 

Скиде с главе самур и челенке, 

Па је часно кнеза подворио;

Додаше му златну купу вина;

Прими Милош златну купу вина, 

Не пије је, поче бесједити:

„Хвала, кнеже, на бесједи твојој! 

Што ти хоћеш задужбину градит':

Време није, нити може бити:

Узми, кнеже, књиге цароставне, 

Те ти гледај што нам књиге кажу:

Настало је пошљедње вријеме, 

Хоће Турци царство преузети, 

Хоће Турци брзо царовати:

Обориће наше задужбине, 

Обориће наше намастире, 

Обориће цркву Раваницу;

Ископаће темељ од олова,

Слијеваће у топе ђулове,

Те ће наше разбијат' градове;

И цркви ће растурити платна, 

Слијеваће на хате рахтове;

Хоће цркви покров растурити, 

Кадунама ковати ђердане;

Са цркве ће бисер разнизати,
Кадунама поднизат'  ђердане;

Повадиће то драго камење, 

Ударат' га сабљам' у балчаке 

И кадама у златно прстење;

Већ ме чу ли, славни кнез-Лазаре! 

Да копамо мермера камена, 

Да градимо цркву од камена;

И Турци ће царство преузети, 

И наше ће задужбине служит' 

Од вијека до суда Божјега:

Од камена ником ни камена!”

Кад то зачу славни кнез Лазаре, 

Тад Милошу био говорио:

„Хвала тебе, војвода Милошу! 

Хвала тебе на твојој бесједи, 

Истина је како што говориш”.

КЛЕТВА КНЕЖЕВА

(Одломак изгубљене иесме)
Цар Мурате у Косово паде, 

Како паде, ситну књигу пише, 

Те је шаље ка Крушевцу граду, 

На кољено српском кнез-Лазару:

„Ој Лазаре, од Србије главо!             

Нит' је било, нити може бити:

Једна земља, а два господара. 

Једна раја, два харача даје;

Царовати оба не можемо,

Већ ми пошљи кључе и хараче,          

Златне кључе од свијех градова

И хараче од седам година;

Ако ли ми то послати нећеш,

А ти хајде у поље Косово, 

Да сабљама земљу дијелимо”.

Кад Лазару ситна књига дође, 
Књигу гледа, грозне сузе рони.

_ _ _ _ _ _ _ _  _ _ _ _ _ _ _ _ 

Да је коме послушати било 

Како љуто кнеже проклињаше:

„Ко не дође на бој на Косово, 

Од руке му ништа не родило:

Ни у пољу бјелица пшеница, 

Ни у брду винова лозица!”

 ЦАР ЛАЗАР И ЦАРИЦА МИЛИЦА

Цар Лазаре сједе за вечеру, 
Покрај њега царица Милица;

Вели њему царица Милица:

„Цар-Лазаре, српска круно златна.

Ти полазиш сјутра у Косово,            
С собом водиш слуге и војводе,

А код двора никог не остављаш,

Царе Лазо, од мушкијех глава,

Да ти може књигу однијети

У Косово и натраг вратити;            
Одводиш ми девет миле браће,

Девет браће, девет Југовића:

Остави ми брата бар једнога, 
Једног брата сестри од заклетве!”

Њој говори српски кнез Лазаре:     

„Госпо моја, царице Милице, 

Кога би ти брата највољела

Да т' оставим у бијелу двору?”

— „Остави ми Бошка Југовића”.

Тада рече српски кнез Лазаре:

„Госпо моја, царице Милице, 

Када сјутра бијел дан осване, 

Дан осване и огране сунце, 

И врата се отворе на граду, 

Ти ишетај граду на капију:

Туд ће поћи војска на алаје, 

Све коњици под бојним копљима. 

Пред њима је Бошко Југовићу, 

И он носи крсташа барјака;

Кажи њему од мене благосов, 

Нек да барјак коме њему драго, 

Па нек с тобом код двора остане”.

Кад ујутру јутро освануло 

И градска се отворише врата, 

Тад ишета царица Милица, 

Она стаде граду код капије:

Ал' ето ти војске на алаје, 

Све коњици под бојним копљима, 

Пред њима је Бошко Југовићу 

На алату, вас у чистом злату, 

Крсташ га је барјак поклопио, 

Побратиме, до коња алата:

На барјаку од злата јабука, 

Из јабуке од злата крстови, 

Од крстова златне ките висе, 

Те куцају Бошка по плећима;

Примаче се царица Милица, 

Па ухвати за узду алата, 

Руке склопи брату око врата, 

Па му поче тихо говорити:

„О мој брате, Бошко Југовићу, 

Цар је тебе мене поклонио 

Да не идеш на бој на Косово, 

И тебе је благосов казао

Да даш барјак коме тебе драго. 

Да останеш са мном у Крушевцу, 

Да имадем брата од заклетве”.

Ал' говори Бошко Југовићу:

„Иди, сестро, на бијелу кулу;

А ја ти се не бих повратио, 

Ни из руке крсташ барјак дао, 

Да ми царе поклони Крушевац;

Да ми рече дружина остала:

· „Гле страшивца Бошка Југовића! 

Он не смједе поћи у Косово 

За крст часни крвцу прољевати 

И за своју вјеру умријети!” 
Пак проћера коња на капију. 
Ал' ето ти старог Југ-Богдана 
И за њиме седам Југовића, 
Све је седам устављала редом, 

Ал' ниједан ни гледати неће. 

Мало време затим постајало, 

Ал' ето ти Југовић-Војина, 

И он води цареве једеке, 

Покривене са сувијем златом. 

Она под њим ухвати кулаша, 

И склопи му руке око врата, 

Па и њему стаде говорити:

„О мој брате, Југовић-Војине,

Цар је тебе мене поклонио,

И тебе је благосов казао

Да даш једек' коме тебе драго,

Да останеш са мном у Крушевцу,

Да имадем брата од заклетве”.

Вели њојзи Југовић Војине:

„Иди, сестро, на бијелу кулу;

Не бих ти се, јунак, повратио, 
Ни цареве једеке пустио, 
Да бих знао да бих погинуо! 
Идем, сејо, у Косово равно

За крст часни крвцу прољевати 
И за вјеру с браћом умријети”.  

Пак проћера коња на капију.

Кад то виђе царица Милица, 

Она паде на камен студени, 

Она паде, пак се обезнани.

Ал' ето ти славнога Лазара. 

Када виђе госпођу Милицу, 

Удрише му сузе низ образе;

Он с' обзире с десна на лијево, 

Те дозивље слугу Голубана:

„Голубане, моја вјерна слуго, 

Ти одјаши од коња лабуда, 

Узми госпу на бијеле руке 

Пак је носи на танану кулу;

Од мене ти Богом просто било, 

Немој ићи на бој на Косово, 

Већ остани у бијелу двору!” 
Кад то зачу слуга Голубане, 
Проли сузе низ бијело лице, 
Па одсједе од коња лабуда, 
Узе госпу на бијеле руке, 
Однесе је на танану кулу;

Ал' свом срцу одљет' не може 

Да не иде на бој на Косово, 

Већ се врати до коња лабуда, 

Посједе га, оде у Косово.

ЦАР ЛАЗАР СЕ ПРИВОЛЕВА 

ЦАРСТВУ НЕБЕСКОМ

Полетио соко тица сива 

Од светиње од Јерусалима, 

И он носи тицу ластавицу.

То не био соко тица сива, 

Веће био светитељ Илија;

Он не носи тице ластавице, 

Веће књигу од Богородице;

Однесе је цару на Косово, 

Спушта књигу цару на колено, 

Сама књига цару беседила:

,,Царе Лазо, честито колено, 

Коме ћеш се приволети царству? 

Или волиш царству небескоме? 

Или волиш царству земаљскоме? 

Ако волиш царству земаљскоме. 

Седлај коње, притежи колане! 

Витезови, сабље припасујте, 

Па у Турке јуриш учините, 

Сва ће турска изгинути војска! 

Ако л' волиш царству небескоме, 

А ти сакрој на Косову цркву:

Не води јој темељ од мермера, 

Већ од чисте свиле и скерлета, 

Па причести и нареди војску;

Сва ће твоја изгинути војска, 

Ти ћеш, кнеже, с њоме погинути”.

А кад царе саслушао речи, 
Мисли царе мисли свакојаке:

„Мили Боже, што ћу и како ћу? 
Коме ћу се приволети царству:

Да или ћу царству небескоме? 
Да или ћу царству земаљскоме? 

Ако ћу се приволети царству, 

Приволети царству земаљскоме, 

Земаљско је за малено царство, 

А небеско увек и довека”.

Цар воледе царству небескоме, 
А него ли царству земаљскоме;

Па сакроји на Косову цркву:

Не води јој темељ од мермера,

Већ од чисте свиле и скерлета, 
Па дозива српског патријара 
И дванаест великих владика, 
Те причести и нареди војску.

КНЕЖЕВА ВЕЧЕРА

Славу слави српски кнез Лазаре 
У Крушевцу мјесту скровитоме. 
Сву господу за софру сједао, 
Сву господу и господичиће:

С десне стране старог Југ-Богдана, 
И до њега девет Југовића;

А с лијеве Вука Бранковића, 

И осталу сву господу редом;

У заставу војводу Милоша, 

И до њега дв'је српске војводе:

Једно ми је Косанчић Иване, 

А друго је Топлица Милане.

Цар узима златан пехар вина, 

Па говори свој господи српској:

„Коме ћ' ову чашу наздравити? 

Ако ћу је напит' по старјештву, 

Напићу је старом Југ-Богдану;

Ако ћу је напит' по господству, 

Напићу је Вуку Бранковићу;

Ако ћу је напит' по милости, 

Напићу је мојим девет шура, 

Девет шура, девет Југовића;

Ако ћу је напит' по љепоти, 

Напићу је Косанчић-Ивану;

Ако ћу је напит' по висини, 

Напићу је Топлици Милану;

Ако ћу је напит' по јунаштву,

Напићу је војводи Милошу. 

· Та ником је другом напит' нећу,
Већ у здравље Милош-Обилића! 

Здрав, Милошу, вјеро и невјеро! 

Прва вјеро, потоња невјеро! 

Сјутра ћеш ме издат' на Косову, 

И одбјећи турском цар-Мурату! 

Здрав ми буди, и здравицу попиј, 

Вино попиј, а на част ти пехар!”

Скочи Милош на ноге лагане, 
Пак се клања до земљице црне:

„Хвала тебе, славни кнез-Лазаре, 
Хвала тебе на твојој здравици, 
На здравици и на дару твоме:

Ал' не хвала на таквој бесједи! 
Јер, тако ме вјера не убила! 
Ја невјера никад био нисам, 
Нит' сам био, нити ћу кад бити, 
Него сјутра мислим у Косову 
За хришћанску вјеру погинути;

Невјера ти сједи уз кољено, 
Испод скута пије хладно вино!

„ – А проклети Вуче Бранковићу! 
Сјутра јесте лијеп Видов данак, 
Виђећемо у пољу Косову 
Ко је вјера, ко ли је невјера! 
А тако ми Бога великога, 
Ја ћу отић' сјутра у Косово 
И заклаћу турског цар-Мурата, 
И стаћу му ногом под гр'оце;

Ако ли ми Бог и срећа даде,
Те се здраво у Крушевац вратим,
Ухватићу Вука Бранковића, 
Везаћу га уз то бојно копље, 
Као жена куђељ' уз преслицу, 
Носићу га у поље Косово!”

КОСАНЧИЋ ИВАН УХОДИ ТУРКЕ

 (Одломак изгубљене песме)
_ _ _ _ _ _ _ _ _ _ _ _ _ _ _ _ _ 

„Побратиме, Косанчић-Иване,

Јеси л' турску уводио војску?

Је ли много војске у Турака?

Можемо ли с Турци бојак бити?         

Можемо ли Турке придобити?"

Вели њему Косанчић Иване:

„О мој брате, Милош-Обилићу,

Ја сам турску војску уводио,

Јесте силна војска у Турака:              

Сви ми да се у со прометнемо,

Не би Турком ручка осолили!

Ево пуно петнаест данака

Ја све ходах по турској ордији,

И не нађох краја ни хесапа:              

Од Мрамора до сува Јавора,

Од Јавора, побро, до Сазлије,

До Сазлије на ћемер ћуприје,

Од ћуприје до града Звечана,

Од Звечана, побро, до Чечана,           

Од Чечана врху до планине:

Све је турска војска притиснула,

Коњ до коња, јунак до јунака,

Бојна копља као чарна гора,

Све барјаци као и облаци,              

А чадори као и сњегови;

Да из неба плаха киша падне,

Ниђе не би на земљицу пала,

Већ на добре коње и јунаке.

Мурат пао на Мазгит на поље,          

Ухватио и Лаб и Ситницу”.

Још га пита Милош Обилићу:

„Ја Иване, мио побратиме.

Ђе је чадор силног цар-Мурата? 

Ја сам ти се кнезу затекао 

Да закољем турског цар-Мурата, 

Да му станем ногом под гр'оце”.

Ал' говори Косанчић Иване:

„Да луд ти си, мио побратиме! 

Ђе је чадор силног цар-Мурата, 

Усред турског силна таобора, 

Да ти имаш крила соколова, 

Пак да паднеш из неба ведрога, 

Перје меса не би изнијело”.

Тада Милош заклиње Ивана:

,,О Иване, да мој мили брате, 
Нерођени као и рођени! 
Немој тако кнезу казивати, 
Јер ће нам се кнеже забринути, 
И сва ће се војска поплашити;

Већ овако нашем кнезу кажи:
Има доста војске у Турака, 
Ал' с' можемо с њима ударити, 
И ласно их придобит' можемо, 
Јера није војска од мејдана, 
Већ све старе хоџе и хаџије, 
Занатлије и младе ћарџије, 
Који боја ни виђели нису, 

Истом пошли да се хљебом хране;

А и што је војске у Турака, 

Војска им се јесте побољела 

Од болести тешке срдобоље, 

А добри се коњи побољели 

Од болести коњске сакагије”.

КОСОВСКИ БОЈ
Истом кнеже наредио војску, 
На Косово ударише Турци.

Маче војску Богдан Јуже стари, 
С девет сина, девет Југовића, 
Како девет сивих соколова;

У сваког је девет хиљад' војске, 
А у Југа дванаест хиљада;

Па се бише и секоше с Турци:

Седам паша бише и убише, 
Кад осмога бити започеше, 
Ал' погибе Богдан Јуже стари, 
И изгибе девет Југовића, 
Како девет сивих соколова, 
И њихова сва изгибе војска.

Макош' војску три Мрњавчевића, 

Бан Угљеша и војвода Гојко 

И са њима Вукашине краље;

У свакога три'ест хиљад' војске, 

Па се бише и секоше с Турци:

Осам паше бише и убише, 

Деветога бити започеше, 

Погибоше два Мрњавчевића, 

Бан Угљеша и војвода Гојко;

Вукашин је грдних рана доп'о, 

Њега Турци с коњма прегазише;

И њихова сва изгибе војска.

Маче војску херцеже Степане:

У херцега многа силна војска, 

Многа војска, шездесет хиљада;

Те се бише и секоше с Турци:

Девет паша бише и убише, 

Десетога бити започеше,

Ал' погибе херцеже Степане, 

И његова сва изгибе војска. 

Маче војску српски кнез Лазаре:

У Лазе је силни Србаљ био, 

Седамдесет и седам хиљада;

Па разгоне по Косову Турке, 

Не даду се ни гледати Турком, 

Да камоли бојак бити с Турци;

Тад би Лаза надвладао Турке, 

· Бог убио Вука Бранковића! 

Он издаде таста на Косову;

Тада Лазу надвладаше Турци, 

И погибе српски кнез Лазаре, 

И његова сва изгибе војска, 

Седамдесет и седам хиљада:

Све је свето и честито било, 

И миломе Богу приступачно!
ТРИ ДОБРА ЈУНАКА

(Одломак изгубљене песме)
„Који оно добар јунак бјеше, 

Што једанпут бритком сабљом мане, 

Бритком сабљом и десницом руком, 

Пак двадесет отсијече глава?”

— „Оно јесте Бановић Страхиња”.

„Који оно добар јунак бјеше, 
Што два и два на копље набија, 
Преко себе у Ситницу тура?”

— „Оно јесте Срђа Злопоглеђа”.

„Који оно добар јунак бјеше

На алату коњу великоме,

Са крсташем у руци барјаком,

Што сагони Турке у буљуке

И нагони на воду Ситницу?”

— „Оно јесте Бошко Југовићу!”         
МУСИЋ СТЕВАН

Вино пије Мусићу Стеване

У Мајдану чисто сребрноме,

У свом красном двору господскоме;

Вино служи Ваистина слуга. 
Кад се хладна поднапише вина, 
Ал' беседи Мусићу Стеване:

„Ваистино, моје чедо драго, 
Ја ћу лећи санак боравити, 
Ти вечерај, па се напиј вина. 
Па пошетај пред господског двора, 
Па погледај чистом ведром небу:

Је ли јасан месец на заходу, 
Је л' даница на истоку звезда, 
Је ли нама путовати време 
На Косово лепо поље равно, 
На рочиште честитоме кнезу;

Јер знадеш ли, моје чедо драго, 
Кад оно смо на заклетви били, 
Како нас је заклињао кнеже, 
Заклињао, проклињао љуто:

· „Ко је Србин и српскога рода, 

И од српске крви и колена, 

А не дош'о на бој на Косово:

Не имао од срца порода, 

Ни мушкога, ни девојачкога! 

Од руке му ништа не родило, 

Рујно вино, ни шеница бела! 

Рђом кап'о, док му је колена!”
Леже Стева у меке душеке, 

Повечера Ваистина слуга, 

Повечера и напи се вина, 

Па ишета пред господског двора, 

И погледа чистом ведром небу:

Јесте јасан месец на заходу, 

Јест даница на истоку звезда, 

Јесте њима путовати време 

На Косово лепо поље равно, 

На рочиште честитоме кнезу;

Па се шеће коњма у ахаре, 

Па изведе два коња витеза, 

Оседла их и оправи лепо, 

Једног себи, другог господару;

Па се шеће у господске дворе, 

И изнесе крстат свилен барјак, 

На коме је дванаест крстова, 

Свих дванаест од чистога злата, 

И икона светога Јована, 

Крсно име Мусића Стевана;

Прислони га уз господског двора, 

Па се шеће горе на чардаке, 

Да пробуди господара свога.

Кад је био чардаку на врати, 

Коб га коби Стеванова љуба, 

Загрли га, па га и пољуби:

„Богом брате, Ваистино слуго, 

Вишњим Богом и светим Јованом! 

Досад си ми верна слуга био, 

Одјако си Богом побратиме:

Немој будит' господара мога, 

Јер сам, јадна, зао санак вид'ла, 

Гди полети јато голубова 

И пред њима два сокола сива 

Испред нашег двора господскога;

Одлетеше на Косово равно

И падоше међ' Муратов табор,

Гди падоше, већ се не дигоше;

То је, браћо, ваше зламеније:

Бојати се да не изгинете!”

Ал' беседи Ваистина слуга:

„Драга секо, Стеванова љубо, 
Нећу, секо, невере чинити 
Господару и моме и твоме;

Јер ти ниси на заклетви била, 
Како нас је заклињао кнеже, 

Заклињао, проклињао љуто:

· „Ко је Србин и српскога рода, 

И од српске крви и колена, 

А не дош'о на бој на Косово:

Од руке му ништа не родило, 

Рујно вино, ни шеница бела! 

Не имао пољског берићета! 

Ни у дому од срца порода! 

Рђом кап'о, док му је колена!” 
Па ја не смем невере чинити 
Господару и моме и твоме”.  

Већ ушета у чардаке горње, 

Па пробуди господара свога:

„Устаните, драги господару, 

Јесте нама путовати време!”

Уста Стева на ноге јуначке, 
И умива своје лице бело, 
И облачи господско одело, 
Па припаса сабљу оковану, 

Па узима кондир вина рујна, 

Те напија красну славу Божју, 

Срећна пута и крста часнога 

У свом двору за столом својијем;

Војводи је то и пре и после. 

Па ишета пред господске дворе:

Уседоше два коња витеза, 

Разавише крстате барјаке;

Ударише бубњи и свирале, 

Дигоше се Богом путовати.

Бела их је зора забелила 

На Косову красном пољу равном. 

Сусрете их Косовка девојка, 

У руку јој два кондира златна, 

Оба златна, ал' обадва празна;

Под пазухом клобук свиле беле, 

За клобуком бела кита перја;

У дну перје сребром заливено, 

А по среди златом преплетено, 

И по врху бисером кићено. 

Ал' беседи Мусићу Стеване:

„Божја помоћ, моја секо драга! 

Гди си, душо, на ограшју била? 

Откуда ти клобук свиле беле? 

Дај ми, секо, клобук свиле беле, 

Да га познам кога је војводе;

А тако ми срећна пута мога, 

Невере ти учинити нећу!” 
Ал' беседи Косовка девојка:

„Здраво да си, кнежева војводо! 
Нисам нигди на ограшју била;

Рано ме је пробудила мајка 
(Ми ранимо те воду грабимо);

Кад ја дођох на воду Ситницу, 
Ал' Ситница мутна и поводна, 
Носи, брате, коње и јунаке, 
Турске капе и бијеле чалме, 
Красне српске бијеле клобуке;

Овај клобук близу краја беше, 
Ја загазих у воду Ситницу 
И ухватих клобук свиле беле:

Брата имам од мене млађега, 
Носим клобук брату рођеноме;

Ја сам млада, мило ми је перје”. 

Клобук даде кнежевој војводи.

Чим га виде Мусићу Стеване, 

Чим га виде, тим га и познаде;

Просу сузе низ господско лице, 

Удари се по колену руком, 

Чисти скерлет на колену пуче, 

Златна копча на десном рукаву:

„Тешко мени и до Бога мога! 

На мени је останула клетва 

Од мојега честитога кнеза!” 
Клобук даде Косовки девојки, 
Па се маши у џепове руком, 

Те јој даде три дуката жута:

„Нај ти, секо, Косовка девојко, 

А ја идем на бој на Косово, 

У пресвето име Исусово. 

Ако Бог да те се натраг вратим, 

Лепшим ћу те даривати даром;

Ако л', секо, ја погибох амо, 

Помени ме по пешкешу моме!”

Ударише коње мамузама, 
Па Ситницу воду пребродише, 
Ударише у цареви табор. 
Како дође Мусићу Стеване, 
Три је паше био и убио, 
Кад започе бити четвртога, 
Ту погибе Мусићу Стеване, 
И са њиме Ваистина слуга, 
И војске му дванаест хиљада. 
И ту нам је и кнез погинуо;

Ту су Србљи изгубили царство 
Честитога цара земаљскога.

 СЛУГА МИЛУТИН
Долећеше два врана гаврана 
Од Косова поља широкога, 

И падоше на бијелу кулу, 

Баш на кулу славнога Лазара;

Један гракће, други проговара:

,,Да л' је кула славног кнез Лазара? 

Ил' у кули нигђе никог нема?" 

То из куле нитко не чујаше, 

Већ то чула царица Милица, 

Па излази пред бијелу кулу, 

Она пита два врана гаврана:

„Ој Бога вам, два врана гаврана, 

Откуда сте јутрос полећели? 

Нијесте ли од поља Косова? 

Виђесте ли двије силне војске? 

Јесу ли се војске удариле? 

Чија ли је војска задобила?”

Ал' говоре два врана гаврана:

,,Ој Бога нам, царице Милице! 

Ми смо јутрос од Косова равна. 

Виђели смо двије силне војске;

Војске су се јуче удариле, 
Обадва су цара погинула;

Од Турака нешто и остало, 
А од Срба и што је остало, 
Све рањено и искрвављено”.

Истом они тако бесјеђаху, 

Ал' ето ти слуге Милутина, 

Носи десну у лијевој руку;

На њему је рана седамнаест;

Вас му коњиц у крв огрезнуо. 

Вели њему госпођа Милица:

„Што је, болан, слуго Милутине? 

Зар издаде цара на Косову?” 
Ал' говори слуга Милутине:

„Скин’ ме, госпо, са коња витеза, 

Умиј мене студеном водицом, 

И залиј ме црвенијем вином;

Тешке су ме ране освојиле”. 

Скиде њега госпођа Милица, 

И уми га студеном водицом,

И зали га црвенијем вином. 

Кад се слуга мало повратио, 

Пита њега госпођа Милица:

„Што би, слуго, у пољу Косову? 

Ђе погибе славни кнеже Лазо? 

Ђе погибе стари Југ Богдане? 

Ђе погибе девет Југовића? 

Ђе погибе Милош војевода? 

Ђе погибе Вуче Бранковићу? 

Ђе погибе Бановић Страхиња?”

Тада слуга поче казивати:

„Сви осташе, госпо, у Косову. 
Ђе погибе славни кнез Лазаре, 
Ту су многа копља изломљена, 
Изломљена и турска и српска, 
Али више српска него турска, 
Бранећ', госпо, свога господара, 
Господара, славног кнез-Лазара;

А Југ ти је, госпо, погинуо 

У почетку, у боју првоме;

Погибе ти осам Југовића,

Ђе брат брата издати не шћеде

Доклегође један тецијаше;

Још остаде Бошко Југовићу, 

Крсташ му се по Косову вија, 

Још разгони Турке на буљуке, 

Као соко тице голубове;

Ђе огрезну крвца до кољена, 

Ту погибе Бановић Страхиња;

Милош ти је, госпо, погинуо 

Код Ситнице, код воде студене, 

Ђе-но многи Турци изгинули:

Милош згуби турског цар-Мурата

И Турака дванаест хиљада;             

Бог да прости, ко га је родио!

Он остави спомен роду српском,

Да се прича и приповиједа

Док је људи и док је Косова!

„А што питаш за проклетог Вука, 

Проклет био и ко га родио! 

Проклето му племе и кољено! 

Он издаде цара на Косову 

И одведе дванаест хиљада, 

Госпо моја, љутог оклопника”.

КОСОВКА ДЕВОЈКА
Уранила Косовка девојка, 

Уранила рано у недељу, 

У недељу прије јарка сунца;

Засукала бијеле рукаве, 

Засукала до белих лаката;

На плећима носи хлеба бела, 

У рукама два кондира златна, 

У једноме хлађане водице, 

У другоме руменога вина;

Она иде на Косово равно, 

Па се шеће по разбоју млада, 

По разбоју честитога кнеза, 

Те преврће по крви јунаке:

Ког јунака у животу нађе, 

Умива га хлађаном водицом, 

Причешћује вином црвенијем 

И залаже хлебом бијелијем. 

Намера је намерила била 

На јунака Орловића Павла, 

На кнежева млада барјактара:

И њега је нашла у животу, 

Десна му је рука одсечена 

И лијева нога до колена;

Вита су му ребра изломљена:

Виде му се џигерице беле;

Измиче га из те многе крвце,

Умива га хлађаном водицом, 

Причешћује вином црвенијем 

И залаже хлебом бијелијем.

Кад јунаку срце заиграло, 

Проговара Орловићу Павле:

„Сестро драга, Косовко девојко, 

Која ти је голема невоља 

Те преврћеш по крви јунаке? 

Кога тражиш по разбоју млада:

Или брата, или братучеда, 

Ал' по греху стара родитеља?”

Проговара Косовка девојка:

„Драги брато, делијо незнана, 
Ја од рода никога не тражим:

Нити брата, нити братучеда, 
Ни по греху стара родитеља. 
Мож ли знати, делијо незнана, 
Кад кнез Лаза причешћива војску 
Код прекрасне Самодреже цркве

· Три недеље тридест калуђера? 

Сва се српска причестила војска, 

Најпослије три војводе бојне:

Једно јесте Милошу војвода, 

А друго је Косанчић Иване, 

А треће је Топлица Милане;

Ја се онде десих на вратима, 

Кад се шета војвода Милошу, 

Красан јунак на овоме свету, 

Сабља му се по калдрми вуче, 

Свилен калпак, оковано перје;

На јунаку коласта аздија, 

Око врата свилена марама;

Обазре се и погледа на ме, 

С себе скиде коласту аздију, 

С себе скиде, па је мени даде:

· „На девојко, коласту аздију, 

По чему ћеш мене споменути,

По аздији по имену моме:

,Ево т' идем погинути, душо, 

У табору честитога кнеза;

Моли Бога, драга душо моја, 

Да ти с' здраво из табора вратим, 

А и тебе добра срећа нађе, 

Узећу те за Милана мога, 

За Милана Богом побратима, 

Кој' је мене Богом побратио, 

Вишњим Богом и светим Јованом;

Ја ћу теби кум венчани бити”.

„За њим иде Косанчић Иване, 
Красан јунак на овоме свету, 
Сабља му се по калдрми вуче, 

Свилен калпак, оковано перје;

На јунаку коласта аздија, 

Око врата свилена марама, 

На руци му бурма позлаћена;

Обазре се и погледа на ме, 

С руке скиде бурму позлаћену, 

С руке скиде, па је мени даде:

· „На, девојко, бурму позлаћену, 

По чему ћеш мене споменути, 

А по бурми по имену моме:

Ево т' идем погинути, душо, 

У табору честитога кнеза;

Моли Бога, моја душо драга, 

Да ти с' здраво из табора вратим, 

А и тебе добра срећа нађе, 

Узећу те за Милана мога, 

За Милана Богом побратима, 

Кој' је мене Богом побратио, 

Вишњим Богом и светим Јованом;

Ја ћу теби ручни девер бити”.

„За њим иде Топлица Милане, 
Красан јунак на овоме свету, 
Сабља му се по калдрми вуче,

Обазре се и погледа на ме, 

С руке скиде копрену од злата, 

С руке скиде, па је мени даде:

· „На, девојко, копрену од злата, 

По чему ћеш мене споменути, 

По копрени по имену моме:

Ево т' идем погинути, душо, 

У табору честитога кнеза;

Моли Бога, моја душо драга, 

Да ти с' здраво из табора вратим, 

Тебе, душо, добра срећа нађе, 

Узећу те за верну љубовцу”.

„И одоше три војводе бојне:

Њих ја данас по разбоју тражим”.

Ал' беседи Орловићу Павле:

„Сестро драга, Косовко девојко, 

Видиш, душо, она копља бојна, 

Понајвиша а и понајгушћа:

Онде ј' пала крвца од јунака, 

Та доброме коњу до стремена, 

До стремена и до узенђије, 

А јунаку до свилена паса,

· Онде су ти сва три погинула! 

Већ ти иди двору бијеломе, 

Не крвави скута и рукава”.

Кад девојка саслушала речи, 
Проли сузе низ бијело лице, 
Она оде свом бијелу двору, 

Кукајући из бијела грла:

„Јао, јадна, худе ти сам среће! 

Да се, јадна, за зелен бор 'хватим, 

И он би се зелен осушио!”

 СМРТ МАЈКЕ ЈУГОВИЋА
Мили Боже, чуда великога! 

Кад се слеже на Косово војска, 

У тој војсци девет Југовића 

И десети стар Јуже Богдане. 

Бога моли Југовића мајка 

Да јој Бог да очи соколове 

И бијела крила лабудова, 

Да одлети над Косово равно, 

И да види девет Југовића 

И десетог стар-Југа Богдана.

Што молила, Бога домолила:

Бог јој дао очи соколове 

И бијела крила лабудова;

Она лети над Косово равно, 

Мртвих нађе девет Југовића 

И десетог стар-Југа Богдана, 

И више њих девет бојних копља, 

На копљима девет соколова, 

Око копља девет добрих коња, 

А поред њих девет љутих лава.

Тад завришта девет добрих коња, 

И залаја девет љутих лава, 

А закликта девет соколова;

И ту мајка тврда срца била, 

Да од срца сузе не пустила, 

Већ узима девет добрих коња, 

И узима девет љутих лава, 

И узима девет соколова, 

Пак се врати двору бијеломе.

Далеко је снахе угледале, 

Мало ближе пред њу ишетале:

Закукало девет удовица, 

Заплакало девет сиротица, 

Завриштало девет добрих коња, 

Залајало девет љутих лава, 

Закликтало девет соколова;

И ту мајка тврда срца била, 

Да од срца сузе не пустила.

Кад је било ноћи у поноћи, 

Ал' завришта Дамјанов зеленко;

Пита мајка Дамјанове љубе:

„Снахо моја, љубо Дамјанова, 

Што нам вришти Дамјанов зеленко? 

Ал' је гладан шенице бјелице, 

Али жедан воде са Звечана?” 

Проговара љуба Дамјанова:

Свекрвице, мајко Дамјанова, 

Нит' је гладан шенице бјелице, 

Нити жедан воде са Звечана, 

Већ је њега Дамјан научио 

До по ноћи ситну зоб зобати, 

Од по ноћи на друм путовати:

Пак он жали свога господара 

Што га није на себи донио!” 

И ту мајка тврда срца била, 

Да од срца сузе не пустила.

Кад ујутру данак освануо, 

Али лете два врана гаврана, 

Крвава им крила до рамена, 

На кљунове б'јела пјена тргла;

Они носе руку од јунака, 

И на руци бурма позлаћена, 

Бацају је у криоце мајци.

Узе руку Југовића мајка, 

Окретала, превртала с њоме, 

Па дозивље љубу Дамјанову:

„Снахо моја, љубо Дамјанова, 

Би л' познала чија ј' ово рука?”

Проговара љуба Дамјанова:

„Свекрвице, мајко Дамјанова, 
Ово ј' рука нашега Дамјана, 
Јера бурму ја познајем, мајко, 
Бурма са мном на вјенчању била”.

Узе мајка руку Дамјанову, 

Окретала, превртала с њоме, 

Пак је руци тихо бесједила:

„Моја руко, зелена јабуко,

Гдје си расла, гдје л' си устргнута!

А расла си на криоцу моме,

Устргнута на Косову равном!”

Ал' ту мајка одољет' не могла,

Препуче јој срце од жалости

За својијех девет Југовића

И десетим стар-Југом Богданом.

